L-aċċess għal aktar kontenut awdjoviżiv għall-Maltin u l-Għawdxin ġie diskuss mill-Membru Parlamentari Ewropew f’isem il-Partit Nazzjonalista Therese Comodini Cachia waqt laqgħa li saret mal-KRS fl-uffiċċji tagħhom fil-Belt. Il-laqgħa mal-KRS, li hi nvoluta fid-distribuzzjoni tal-films f’Malta u Għawdex, kienet waħda minn sensiela ta’ laqgħat li l-MEP qed ikollha ma’ ‘stakeholders’ ewlenin f’Malta u madwar l-Unjoni Ewropea. Matul din il-laqgħa, Comodini Cachia, li hi r-Rapporteur tal-Parlament Ewropew għar-Riforma tal-Copyright, iltaqgħet ma’ Gavin Hamilton-Deeley u Alex Pace. Ġie diskuss kif is-suq Ewropew jaf jara tibdil matul is-sentejn li ġejjin, minħabba l-Brexit, li jaf iħalli wkoll impatt fuq id-drittijiet tad-distribuzzjoni tal-films. Il-ħruġ tar-Renju Unit mill-Unjoni Ewropea jaf iħalli impatt fuq Malta u l-Irlanda, hekk kif id-drittijiet għad-distribuzzjoni tal-films f’dawn il-pajjiżi fil-preżent huma abbinati ma’ dawk tar-Renju Unit. Saret referenza fuq is-settur tal-produzzjoni tal-films, li qed iħalli impatt pożittiv fuq l-ekonomija ta’ Malta. Therese Comodini Cachia spjegat li r-Riforma tal-Copyright għandha twassal biex aktar konsumaturi Ewropej ikollhom aċċess għall-kontenut diġitali, fosthom il-films. Qalet li dan irid jintlaħaq ukoll billi jinstab bilanċ ħalli dawk li joħolqu l-materjal kreattiv ikollhom profitt ġust. L-MEP Nazzjonalista qalet li f’dan ir-rigward, il-pjattaformi, li wkoll qed iwasslu dan il-materjal kreattiv lill-konsumaturi, għandhom rwol importanti. Ġie diskuss ukoll l-impatt li dawn qed iħallu fuq is-settur tal-films u kif l-introduzzjoni ta’ Netflix f’Malta wassal biex naqset il-piraterija. Ma’ Comodini Cachia, ir-rappreżentanti tal-KRS qalu li l-edukazzjoni għandha rwol fundamentali biex aktar nies jagħrfu li l-piraterija hi ħażina u hi forma oħra ta’ serq li tħalli impatt negattiv ukoll fuq is-settur kreattiv. L-MEP spjegat li fil-jiem li ġejjin, il-Kummissjoni Ewropea se tkun qed tressaq il-proposti tagħha dwar l-infurzar.